CELEX: 32020R0743
Language: lt
Date: 2020-03-30 00:00:00
Title: Komisijos deleguotasis reglamentas (ES) 2020/743 2020 m. kovo 30 d. kuriuo dėl vaisių ir daržovių sektoriaus gamintojų organizacijų parduodamos produkcijos vertės apskaičiavimo iš dalies keičiamas Deleguotasis reglamentas (ES) 2017/891

5.6.2020   
               
               
                  LT
               
               
                  Europos Sąjungos oficialusis leidinys
               
               
                  L 176/1
               
            
         KOMISIJOS DELEGUOTASIS REGLAMENTAS (ES) 2020/743
         2020 m. kovo 30 d.
         kuriuo dėl vaisių ir daržovių sektoriaus gamintojų organizacijų parduodamos produkcijos vertės apskaičiavimo iš dalies keičiamas Deleguotasis reglamentas (ES) 2017/891
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 37 straipsnio c punkto i ir iv papunkčius,
         kadangi:
         
                     (1)
                  
                  
                     augalų ligos arba kenkėjų antplūdis jau kelerius metus daro vis didesnę žalą Sąjungos vaisių ir daržovių produkcijai. Pavyzdžiui, 2013–2018 m. dėl Xyllela fastidiosa protrūkių ir išplitimo buvo padaryta žala kaulavaisių medžiams, konkrečiai, slyvmedžiams, vyšnių ir migdolų medžiams Italijoje, Ispanijoje ir Prancūzijoje. 2018–2019 m. įvežus invazinį pomidorų vaisiaus rudųjų raukšlių virusą (ToBRFV) ir jam išplitus buvo padaryta žala pomidorų (Solanum lycopersicum L.) ir paprikų (Capsicum annuum) produkcijai Italijoje ir Vokietijoje. Kalbant apie kenkėjus, pavyzdžiui, 2013 m. kartu su importuojamais produktais į Sąjungą patekę vabzdžiai Eurytoma schreineri Schreiner padarė žalą Bulgarijos ir kaimyninių šalių slyvų, abrikosų ir vyšnių produkcijai. Visai neseniai, 2019 m., Azijos marmurinės skydblakės (Halyomorpha halys) sukėlė didelių produkcijos nuostolių šiauriniuose Italijos regionuose, konkrečiai, Emilijoje-Romanijoje, Venete, Trentino Alto-Adidžėje, Lombardijoje, Pjemonte ir Friulyje-Venecijoje Džulijoje, ir padarė neigiamą poveikį tuose regionuose veikiančių gamintojų organizacijų parduodamos produkcijos vertei;
                  
               
                     (2)
                  
                  
                     atsižvelgiant į tai, kad fitosanitarinė žala patiriama vis dažniau, reikalingas ilgalaikis sprendimas dėl gamintojų organizacijų parduodamos produkcijos vertės apskaičiavimo siekiant ateityje sustiprinti jų atsparumą. Būtina iš dalies pakeisti Komisijos deleguotąjį reglamentą (ES) 2017/891 (2) numatant galimybę lanksčiai apskaičiuoti Sąjungos gamintojų organizacijų parduodamos produkcijos vertę, jei jos patiria fitosanitarinę žalą, dėl kurios produkcija tampa netinkama vartoti ir perdirbti;
                  
               
                     (3)
                  
                  
                     dideli parduodamos produkcijos vertės nuostoliai dėl fitosanitarinės žalos turi reikšmingą poveikį Sąjungos pagalbos, kurią gamintojų organizacijos gauna vėlesniais metais, sumai, nes Sąjungos pagalbos suma apskaičiuojama kaip kiekvienos gamintojų organizacijos parduodamos produkcijos vertės procentinė dalis. Jei prarandama didelė derliaus dalis arba visas derlius, gamintojų organizacijos rizikuoja prarasti pripažinimą, nes vienas iš pripažinimo kriterijų yra tam tikra minimali nacionaliniu lygmeniu nustatyta parduodamos produkcijos vertė. Dėl to gamintojų organizacijos patirtų dvigubų ekonominių nuostolių, o tai galėtų pakenkti ilgalaikiam jų stabilumui;
                  
               
                     (4)
                  
                  
                     gamintojų organizacijoms turėtų būti suteikta daugiau lankstumo apskaičiuojant parduodamos produkcijos vertę. Tai būtina siekiant išvengti atvejų, kai gamintojų organizacijos, kurios investuoja į prevencines priemones ir vis dėlto patiria didelę fitosanitarinę žalą, ne tik praranda parduodamos produkcijos vertę, bet ir vėlesniais metais staiga ima gauti mažesnę Sąjungos finansinę pagalbą. Tačiau toks lankstumas apskaičiuojant parduodamos produkcijos vertę turėtų būti prieinamas tik gamintojų organizacijoms, kurios įrodo, kad jos taikė būtinas augalų ligų ir kenkėjų antplūdžio prevencijos priemones, pavyzdžiui, apsauginius tinklus, vykdė kenkėjų ir ligų stebėseną, biologinę kenkėjų kontrolę ir taikė kitas priemones, mažinančias kenkėjų ir ligų paplitimą ir jų daromą žalą gamybai;
                  
               
                     (5)
                  
                  
                     atsižvelgiant į dažnesnį kenkėjų antplūdį arba augalų ligas ir dėl to gerokai didesnius gamybos nuostolius, palyginti su oro sąlygų daroma žala, Deleguotojo reglamento (ES) 2017/891 23 straipsnio 4 dalyje nustatyta apsaugos priemonė, pagal kurią laikoma, kad produkto parduodamos produkcijos vertė sudaro 65 % jo vertės ankstesniu ataskaitiniu laikotarpiu, yra nepakankama;
                  
               
                     (6)
                  
                  
                     dėl tos priežasties ir siekiant atsižvelgti į poreikį pasiekti gamintojų organizacijų, kurios patyrė didelių parduodamos produkcijos vertės nuostolių dėl fitosanitarinės žalos, ekonominį ir finansinį stabilumą, parduodamos produkcijos vertės apskaičiavimo riba turėtų būti padidinta. Atsižvelgiant į tai ir į didelę žalą, kurią sukėlė naujausi kenkėjų antplūdžiai, Deleguotojo reglamento (ES) 2017/891 23 straipsnio 4 dalyje nustatyta parduodamos produkcijos vertė turėtų būti padidinta iki 85 %;
                  
               
                     (7)
                  
                  
                     atsižvelgiant į tai, kad veiksmų programos įgyvendinamos kiekvienais kalendoriniais metais, ir į tai, kad parduodamos produkcijos vertė, nuo kurios priklauso Sąjungos finansinės paramos suma, apskaičiuojama remiantis ankstesniais kalendoriniais metais, būtina, kad šis reglamentas įsigaliotų kitą dieną po jo paskelbimo Europos Sąjungos oficialiajame leidinyje;
                  
               
                     (8)
                  
                  
                     Deleguotasis reglamentas (ES) 2017/891 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2017/891 pakeitimas
            Deleguotojo reglamento (ES) 2017/891 23 straipsnio 4 dalis pakeičiama taip:
            
               
                  „4.   Jei produkto vertė sumažėjo bent 35 % dėl priežasčių, už kurias gamintojų grupė nėra atsakinga ir kurių ji nekontroliuoja, laikoma, kad tokio produkto parduodamos produkcijos vertė sudaro 65 % jo vertės per ankstesnį referencinį laikotarpį. Gamintojų organizacija atitinkamos valstybės narės kompetentingai institucijai įrodo, kad už tas priežastis ji neatsako ir jų nekontroliuoja.
                  Jei produkto vertė sumažėjo bent 35 % dėl augalų ligų ar kenkėjų antplūdžio, už kuriuos gamintojų grupė nėra atsakinga ir kurių ji nekontroliuoja, laikoma, kad tokio produkto parduodamos produkcijos vertė sudaro 85 % jo vertės per ankstesnį referencinį laikotarpį. Gamintojų organizacija atitinkamos valstybės narės kompetentingai institucijai įrodo, kad ji ėmėsi būtinų prevencinių priemonių prieš atitinkamą augalų ligą ar kenkėjų antplūdį.
                  Ši dalis taip pat taikoma nustatant, ar laikomasi mažiausios parduodamos produkcijos vertės, kaip nustatyta 9 straipsnyje.“
               
            
         
         
            2 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2017 m. kovo 13 d. Komisijos deleguotasis reglamentas (ES) 2017/891, kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl vaisių bei daržovių ir perdirbtų vaisių bei daržovių sektorių, Europos Parlamento ir Tarybos reglamentas (ES) Nr. 1306/2013 papildomas nuostatomis dėl tuose sektoriuose taikytinų nuobaudų ir iš dalies keičiamas Komisijos įgyvendinimo reglamentas (ES) Nr. 543/2011 (OL L 138, 2017 5 25, p. 4).